Ҟазахсҭан аилаҩынтрақәа ирыхҟьаз аԥхасҭа $200 млн еиҳахеит
© Sputnik / Айгерим ТаубайСитуация в Казахстане на фоне протестов
© Sputnik / Айгерим Таубай/
Зегь раасҭа еимарҵәаз Алма-Ата ауп, уаҟа 99% аԥхасҭа аиуит.
АҞӘА, ажьырныҳәа 8 - Sputnik. Иахьазын Ҟазахсҭан аилаҩынтрақәа ирыхҟьаз аԥхасҭа 202 миллион доллар аҟынӡа инаӡоит, абри атәы аанацҳауеит Sputnik Ҟазахсҭан атәыла анаплакҩцәа рмилаҭтә палата "Атамекен" шьаҭас иҟаҵаны.
"Ажьырныҳәа 8 асааҭ 9:00 (6:00 мск) рзын иааизакны иҟоу аԥхасҭа инықәырԥшны 88,1 миллиард тенге артәоит", - ҳәа аҳәоит аҳәамҭаҿы.
Ҟазахсҭан аҿагыларатә акциақәа ирылагеит ашықәс ҿыц ҳшынҭалаз еиԥш. Мангистаутәи анефҭааглыхратә раион ақалақьқәа Жанаозени Актауи рҟны инхо ауааԥсыра амитингқәа рахь ицәырҵит амашьына абылтәы ҳасабла иҭарҭәо аӡшьартә нефҭтә газ ахә ҩынтә иахьышьҭыҵыз иаҿагыло.
Ажьырныҳәа 4 рзы атәыла аиҳабыра аҿагылара аазырԥшуа ауаа ирхаҵгыланы агаз ахәԥса аларҟәра ишазыхиоу шырҳәазгьы, ауаа уи иааннамкылеит, аҿагыларатә акциақәа егьырҭ ақалақьқәа рахьгьы ииасит. Алма-Ата, ареспублика ԥыхьатәи аҳҭнықалақь аҿы ажьырныҳәа 4, 5 рзы аҿагылара аазырԥшуази аполициаа еиҿанагалеит, аполициа ахы ианархәеит агази алашарабжьытә рԥжәагақәеи. Ҟазахсҭан зегь аҿы аинтернет аҿыхын, ателеканалқәа русура аанкылан, иалагалан аҭагылазаашьа ҷыда.
Ашьыжь ажьырныҳәа 5 рзы Ҟазахсҭан ахада Токаев атәыла аиҳабыра ԥхьатәара ишьҭит ишьақәгылаз аибарххарақәа рзы ахара рыдҵо. Иара убас адырра ҟаиҵеит Ашәарҭадаратә хеилак ахантәаҩыс иара дшыҟалаз, уаанӡа иҟаз атәыла раԥхьатәи ахада Нурсултан Назарбаев ихаҭыԥан.
Ажьырныҳәа 6 ауха Токаев имҩаԥигеит Ашәарҭадаратә хеилак иара инапхгарала ираԥхьатәихаз аилатәара, уи аҟны аҳәамҭа ҟаиҵеит Ҟазахсҭан ишьақәгылаз аҭагылазаашьа "аҳәынҭқарра акзаара ҵызшәаауа" шакәу, адыррагьы ҟаиҵеит ОДКБ ахь аҳәара шыҟаиҵаз "атеррористтә шәарҭара ахыхраҟны ирыцхрааразы".